બારડોલી સુગર ફેક્ટરી કમ્પાઉન્ડમાં આયોજિત કાર્યક્રમમાં સંબોધિત કરતાં વિજયભાઇ રૂપાણીએ આ એકતા યાત્રા ગામે-ગામ હરેક નાગરિકમાં દેશની એકતાના ભોગે કાંઇ નહિ નો સંકલ્પ સાકાર કરી દેશ હિત-રાષ્ટ્ર હિતને જ સર્વોપરિ બનાવશે તેવો વિશ્વાસ વ્યકત કર્યો હતો. એકતા યાત્રા ‘લાર્જર ઇન્ટરેસ્ટ ઓફ ધ નેશન’ની પ્રેરક બનશે એમ ઉમેર્યુ હતું. મુખ્યમંત્રીએ કહ્યું કે, સરદાર જ્યંતિએ લોકાર્પણ થનાર સરદાર સાહેબની વિશ્વની સૌથી ઊંચી પ્રતિમા ઊંચા માનવીની ઊંચી પ્રતિમા બની રહેશે. વિજયભાઇ રૂપાણીએ સરદાર સાહેબે 562 રજવાડાઓને એક કરીને અખંડ રાષ્ટ્રનું નિર્માણ કર્યુ તેનું સ્મરણ કરતાં જણાવ્યું કે જો સરદાર સાહેબ ન હોત તો આજે દેશનો નકશો જ જુદો હોત. રજવાડાઓ જો એક ન થયા હોત તો જૂનાગઢ કે હૈદરાબાદ જવા આજે પણ વિઝા લેવા પડતા હોત.